የቅማንትና የአማራ ተወላጆች አብሮ የመኖር እሴታችውን እንደሚያጠናክሩ አስታወቁ
አብሮ የመኖር የቆየ እሴታችንን አጠናክረን እንቀጥላለን ሲሉ በህዝበ ውሳኔው ለመሳተፍ የተመዘገቡ በጎንደር አካባቢ የሚገኙ የአማራና የቅማንት ተወላጆች ገለጹ ።የአማራና የቅማንት ህዝቦች ተቀላቅለው በሚኖሩባቸው በዞኑ 12 ቀበሌዎች የፊታችን መስከረም 7/2009 ዓ.ም ለሚካሄደው ህዝበ ውሳኔ የድምጽ ሰጪዎች ምዝገባ እየተካሄደ ነው።በጎንደር ከተማ አመድጌ ምርጫ ጣቢያ በህዝበ ውሳኔው ለመሳተፍ በመራጭነት የተመዘገቡት የአማራ ተወላጅ ወይዘሮ አበባ አደም “ከህዝበ ውሳኔውም በኋላ ቢሆን የአብሮነቱ ግንኙነት ተጠናክሮ እንደሚቀጥል ሙሉ እምነት አለኝ” ሲሉ ገልጸዋል።ሌላው የአማራ ተወላጅ የሆነው ወጣት ለምለሙ ተበጀ በበኩሉ በህዝበ ውሳኔው ለመሳተፍ የመራጭነት ካርድ መውሰዱን ጠቁሞ፤ ህዝበ ውሳኔው የሁለቱም ህዝቦች ህገ-መንግስታዊ መብት በመሆኑ አከብረዋለሁ ብሏል።“የቅማንት ህዝቦች ቋንቋችን ባህላችን ማንነታችንና የራስ አስተዳደር መብታችን ይከበር ብለው መጠየቃቸው ዴሞክራያዊ መብታቸው ነው” ያለው ወጣት ለምለሙ ህዝበ ውሳኔውን እቀበለዋለሁ ብሏል።የቅማንት ተወላጅ የሆኑት አቶ ጌትነት አያናው በበኩላቸው “አማራና ቅማንት ለረጅም ዘመናት አብረው የኖሩ የተዋለዱና የጋራ ማህበራዊ እሴት የገነቡ እንደመሆናቸው ህዝበ ውሳኔውም ቢሆን የሁለቱ ህዝቦች የጋራ ስምምነት ውጤት ነው” ብለዋል፡፡ህዝበ ውሳኔው የሁለቱን ህዝቦች ዘላቂ አንድነትና መተማመን የሚያስቀጥል እንጂ በአንዳንድ የማህበራዊ ሚዲያዎች እንደሚናፈሰው አንዱን ተጠቃሚ ሌላውን ተጎጂ ለማድረግ አለመሆኑንም አስገንዝበዋል።ወጣት ሙሉነሽ በለጠ የቅማንት ተወላጅ ስትሆን በህዝበ ውሳኔው እንደምትሳረፍና የምዝገባ ሂደቱ ሰላማዊና ዴሞክራሲያዊ መሆኑን መመልከት መቻሉዋን ገልጻለች፡፡የአመድጌ ምርጫ ጣቢያ አስፈጻሚ አቶ አለማየሁ ገመዳ በምርጫ ጣቢያው የአማራም ሆነ የቅማንት ተወላጆች በህዝበ ውሳኔው ለመሳተፍ የድምጽ ሰጪነት ካርድ ተመዝግበው እየወስዱ መሆናቸውን አስታውቀዋል።አራተኛ ቀኑን በያዘው የመራጮች ምዝገባም 708 ድምጽ ሰጪዎች መመዝገባቸውን ጠቁመው በምርጫ ጣቢያው 989 ነዋሪዎች ይመዘገባሉ ተብሎ እንደሚጠበቅም ገልጸዋል።በኢትዮጵያ ብሄራዊ ምርጫ ቦርድ የጎንደር ከተማ ምርጫ አስተባባሪ አቶ ሙሉጌታ ነጋሳ እንደገለጹት፤ በከተማው ክልል በሚገኙ ገጠር አካባቢዎች በተቋቋሙ 3 ምርጫ ጣቢያዎች በየጊዜ ሰሌዳው መሰረት የድምጽ ሰጪዎች ምዝገባ በሰላማዊ መንገድ እየተካሄደ ነው።“በሶስቱ ምርጫ ጣቢያዎች እስከ አሁን 1ሺ 814 ድምጽ ሰጪዎች የመራጭነት ካርድ ወስደዋል” ያሉት አስተባባሪው እስከ ምዝገባው ማብቂያ እለትም 2ሺ 200 ድምጽ ሰጪዎች ይመዘገባሉ ተብሎ እንደሚጠበቅ አመልክተዋል-( ኢዜአ) ።